Úrad vlády SR						Na rokovanie vlády SR
Sekcia hospodárskej politiky					dňa: 9.5.2001
								 k číslu: 3134
                               	     k bodu:  9

								
S t a n o v i s k o

k Správe o súčasnom stave finančného, materiálno-technického a odborného personálneho zabezpečenia poskytovania sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb, vrátane analýzy možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia

I.

	Návrh predkladá minister práce, sociálnych vecí a rodiny ako iniciatívny v nadväznosti na úlohu B.5. uznesenia vlády SR č.274/2001 k návrhu kontrolných opatrení na neprekračovanie výdavkov ŠR v rozpočtových kapitolách. Obsahuje návrh uznesenia vlády, predkladaciu správu, správu o súčasnom stave..., prílohy, vyhodnotenie pripomienkového konania a  komuniké.

	Predložená správa analyzuje súčasný stav v oblasti sociálnych služieb, prednostne so zameraním na poskytovanie starostlivosti v zariadeniach sociálnych služieb. Vzhľadom na to, že pretrváva nepriaznivá situácia v stave finančného, materiálno-technického a odborného personálneho zabezpečenia týchto služieb, predkladateľ navrhuje:

-	povoliť prekročenie čerpania bežných výdavkov na tomto úseku v r. 2001,
-	riešiť nepriaznivý stavebno-technický stav objektov zariadení sociálnych služieb a novú investičnú výstavbu realizáciou projektu „Budovanie infraštruktúry pre domovy sociálnych služieb“,
-	eliminovať zaostávanie úrovne odmeňovania zamestnancov v zariadeniach sociálnych služieb.

Analýza možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia, ktorú vypracovalo MPSVaR SR, podľa názoru predkladateľa potvrdzuje opodstatnenosť prevádzkovania týchto zariadení ako rozpočtových organizácií.

II.

Súčasťou materiálu je vyhodnotenie pripomienkového konania. Zásadné rozpory s MF SR boli následnými rokovaniami odstránené. 

III.

	Správa poukazuje na kritickú situáciu v oblasti poskytovania sociálnych služieb. Za najvýznamnejší faktor, ktorý v súčasnosti ovplyvňuje úroveň, rozsah a dostupnosť sociálnych služieb, je označené finančné zabezpečenie – zdrojové krytie poskytovania sociálnych služieb.

Nasledujúce stanovisko je z hľadiska finančného aspektu riešenia problematiky:

So záverečným výsledkom analýzy, konštatujúcej nepriaznivý stav v oblasti sociálnych služieb z vecného a personálneho hľadiska, je možné v zásade súhlasiť. V správe sú kvantifikované požiadavky na prostriedky zo štátneho rozpočtu v roku 2001, umožňujúce riešiť akútne problémy, konkrétne:
-	potreba zvýšiť rozpočtovanú sumu v kapitolách krajských úradov pre rok 2001 na poskytovanie sociálnych služieb o 745,9 mil. Sk,
-	na riešenie nepriaznivého stav.-tech. stavu objektov zariadení sociálnej starostlivosti 1,3 mld. Sk.
Tieto požiadavky sú nárokované bez ohľadu na zdrojové možnosti ŠR. Formulácia opatrení v navrhovanom uznesení vlády však už vytvára priestor pre postupné prekonávanie uvádzaných problémov, v nadväznosti na možnosti ŠR v tomto a budúcich rokoch.

K návrhu opatrenia B.2. uznesenia vlády:
-	chýba informácia či a nakoľko je projekt budovania infraštruktúry rozpracovaný, jeho základné vecné, časové a finančné parametre. Odporúčame, aby na rokovaní vlády bol projekt ozrejmený a na základe toho prijatý návrh opatrenia, resp. opatrenie vypustené,

K možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia:
-	vo všeobecnosti sa prikláňame k opodstatnenosti rozpočtovej formy týchto organizácií, nakoľko ani pripravované zmeny zo strany MPSVaR SR, vrátane zvýšenia príjmov platenia úhrady za starostlivosť v zariadeniach sociálnych služieb nebudú predstavovať zásadnú zmenu v štruktúre finančných zdrojov ani fungovaní týchto zariadení. Navyše, systém hospodárenia príspevkových organizácií by si vyžiadal zvýšenie nákladov o cca 10% (nová nákladová položka odpisy zo ZP).

Z á v e r:
S navrhovaným uznesením odporúčame vláde SR v zásade súhlasiť vzhľadom na to, že rozsah navrhovaných opatrení by mal byť realizovaný v nadväznosti na možnosti ŠR.

V návrhu uznesenia v bode A. považujeme za nadbytočné konštatovanie v závere „...ktorá signalizuje alarmujúci stav...“.

Pred prijatím úlohy B.2. navrhovaného uznesenia odporúčame podrobnejšie charakterizovať projekt „Budovanie infraštruktúry pre domovy sociálnych služieb“.

Úlohu v bode B.3. odporúčame formulovať jednoznačnejšie .

Bratislava 4.5.2001